Document ID: /fineweb-2-swissfilter-quality_10-filterrobots/filtered/02038.jsonl.gz/6395

Surses 2030: Model directiv e plan da maseiras
Bung quatter onns siva la fusiun sa tschainta per igl gioven cumegn da Surses la dumonda scu s’orientar strategicamaintg. Per tge valours stat aint igl cumegn? Tge valours duessan neir respectadas e cun tge maseiras ins vot contanscher chellas, respectivamaintg vignan ellas garanteidas? Ansemen cun la populaziun vottan las autoritads communalas cattar las dretgas raspostas e sviluppar la veia digl futur.
Cun ena moziun alla radunanza communala digl december 2019 è la suprastanza neida incumbensada d’elaborar ansemen cun la populaziun en model directiv digl cumegn. La suprastanza communala ò surdo l’incumbensa dad iniziier ed accumpagner chel process alla PROJEKT.BOX GmbH da Malans. Patric Collet, carschia se a Riom ed oz sesent a Coira, s’occupa digl project. El vign sustignia d’en comite directiv da seis persungas, sot la direcziun dalla sviluppadra digl li, Linda Netzer. Scu represchentants dalla populaziun duess chel gremi accumpagner a moda critica igl process ed anritgier chel cun inputs. La responsabladad generala digl project ò la suprastanza communala.
Ena rolla impurtanta ò la populaziun. Persungas indigenas e persungas cun sagond domicil duessan neir integradas schi bagn scu pussebel e survagneir la pussebladad dad influenzar la veia futura digl cumegn. Per chel scopo èn nias manos an en’amprema fasa discurs cun 15 persungas davart 8 camps tematics. Igls resultats da chels amprems discurs èn siva nias approfundos cun igl comite directiv.
An preparaziun è ossa igl dialog cun la populaziun. Gl’è sto previa da sviluppar venavant las basas elaboradas a caschung d’en workshop. Deplorablamaintg stò chel luvratori neir annullo perveia digl domber carschaint d’infecziuns da Corona. La PROJEKT.BOX GmbH elaborescha ossa en’alternativa scu tgi la populaziun pò sot las circumstanzas actualas tuttegna far part agl process e scu tgi chel vign ad en resultat cuntantevel.
La fegnameira resta da preschentar la premaveira 2021 en model directiv pigl cumegn scu er en catalog da maseiras correspondent. Igl maletg directiv cumpeglia las valours, per las qualas igl cumegn da Surses vot star aint an futur. Igl plan da maseiras serva alla suprastanza communala agl futur scu instrumaint da planisaziun dinamic.
Annullaziun digl luvratori
Perveia dalla situaziun actuala da Covid-19 vign igl luvratori per elaborar igl model directiv digl cumegn annullo. Cun igl process gio iniziia vign cuntinuo an ena furma adattada. La populaziun vign infurmada schi spert pussebel davart igl ulteriour proceder.
Igl comite directiv digl project e la suprastanza communala on decidia communablamaintg d’annullar igl luvratori pigl process participativ davart igl model directiv «Surses 2030», tgi era planiso per la sonda, igls 31 d’otgover. Ainten la situaziun actuala cun cefras da corona creschentas na seia ena tala occurrenza betg adattada, uscheia igl pareri general.
Igl schlantg or dalla fasa da partenza duess tuttegna neir nizigia ed i duess neir cuntinuo cugl process per formular igl model directiv communal. Scu integrar la populaziun sot las circumstanzas spezialas aint igl process, vign elaboro da preschaint. Indigens e sagondindigens vignan infurmos ainfer taimp util.
Contact per ulteriouras dumondas:
Linda Netzer
manadra post per igl svilup communal
076 553 13 57
<email-pii>